Lítla Dímun

Lítla Dímun, læs luitla duimun er den eneste ubeboede ø på Færøerne og ligger mellem Stóra Dímun og Suðuroy og tilhører Hvalba kommune.
 
 Position: 61°38′00″N 6°42′30″W
 Areal: 0,82 km²
 Indbyggere: 0
 Fjeld: Rávan, 414 m

Lítla Dímun hører historisk-geografisk til naboøen Stóra Dímun og er beliggende øst for Sandoy og Hvalba på Suðuroy. Sprogforskere siger, at navnet Dímun har keltisk oprindelse. Første del af ordet, dí eller di, betyder to, mens sidste del, mun, er en rest af det keltiske ord muinn, som betyder nakke, ryg eller høj. Dvs. at Dímun betyder to nakker, to rygge eller to høje.

Højeste punkt på øen er Rávan 414 moh.

Øen er tilholdsted for mange søfuglearter og bruges til sommergræsning for ca. 300 får. Det årlige overskud i form af lam og får hentes i fællesskab hjem om efteråret og fordeles ligeligt mellem anpartshaverne. Øen er kendt for sit gode græs og fårene for deres gode kødkvalitet. Ejerne, dvs. fåreavlerne i Hvalba kommer jævnligt på øen, og der er 3 hytter, hvor de besøgende kan gå i læ eller overnatte. I maj måned 2006 har de første turister boet en uge på øen.

Historie 
Den isolerede ø har aldrig været beboet af mennesker. Allerede færingesagaen omtaler, at der holdes får på øen.

Lucas Debes berettede 1673 om får af den oprindelige nordisk korthalede race på øen. Fårene lignede mere geder, havde sort korthåret uld og var mindre end fårene i dag. De var vilde og derfor vanskelige at få fat på. I 1860'erne blev de sidste af den gamle stamme skudt. De får, som man ikke fik fat på, blev skudt ned. Det samme er hændt i 1920 og 1990. Nogle år efter, at øen var solgt, blev denne race udryddet. Tre udstoppede eksemplarer af racen findes på Føroya Fornminnissavn i Tórshavn

Flere forskere mener, at grunden til, at fårene blev sorte er, at de sorte får er mere frugtbare, når fårene lever vildt. Det samme kan påvises på øen St. Kilda vest for Skotland.

Den 24. juni 1584 skete her en grindefangst, hvor 4 grindehvaler blev slagtet. Det er begyndelsen af verdens ældste jagtstatistik, som føres til i dag. Statistikken over grindefangst på Færøerne viser, at den også var den eneste grindefangst ved Lítla Dímun. Derfor er denne enestående begivenhed optegnet, for der findes overhovedet ingen bugt eller strand, hvor en fornuftigt og traditionelt grindefangst er muligt at gennemføre.

I 1918 strandede den danske skonnert Casper på øen. Skibet var på vej fra Spanien til Vágur med en ladning salt, men blev ramt af en orkan i området. I sidste øjeblik lykkedes det styrmanden at nå land med en line om livet og få resten af besætningen ind. Her krøb de seks mænd sammen på en smal klippeafsats i storm og kulde, lige over den voldsomme brænding og resterne af deres skib. Proviant havde de intet af, og kaptajnen var oven i købet ret hårdt kvæstet. Man gjorde forsøg på at redde et par kasser fra skibet, men forgæves.

Forsøgene førte efterhånden til, at man blev dristigere til at færdes på klipperne. Omtrent halvvejs mellem klippens fod og dens top fandt man en hytte med tændstikker, ildsted og brændsel og en smule tran til en lampe. og mens man endnu havde lidt kræfter i behold, lykkedes det mændene at fange to får og en syg fugl. Efter sytten dages forløb opdagede en færøsk fisker dem endelig, og nogle timer senere blev de reddet. Én af de skibbrudne bosatte sig på Færøerne.

Vegetation 
Lítla Dímun er den færøske ø med det mindste artsantal i den færøske flora.

Noter

Eksterne henvisninger 

 Øens hjemmeside Færøsk, arkiveret side fra 17. sept. 2007
 Faroestamps.fo – Lítla Dímun Arkiveret side fra 27. sept. 2007
 savn.fo Planteliste Lítla Dímun og Suðuroy  (Færøsk og latin)
 Flickr.com Billeder af Lítla Dímun

Øer i Færøerne